Да ўрачыстага адкрыцця тыдня рыхтаваліся сумесна з вучнямі: падбіралі неабходны матэрыял, складалі сцэнарый. На працягу тыдня ў кабінеце дзейнічала выстава, якая знаёміла чытачоў з хімічнымі цікавосткамі і навінкамі. Кожны мог выбраць сабе заданне па душы: ці то паварушыць звілінамі над крыжаванкамі ў кампаніі сяброў-аднадумцаў, ці праявіць творчыя здольнасці, напісаўшы казку на тэму “Хімічны элемент”. Не забыліся і пра аматарараў камп’ютараў: свае ўменні яны маглі прадэманстраваць у конкурсе прэзентацый і відэаролікаў “Хімія вакол нас”, “Цікавыя звесткі з галіны хіміі”. Самастойны пошук рашэнняў займальных задач “Галаваломкі мы рашаем” адкрыў шырокія магчымасці для работы з рознымі крыніцамі ведаў: кнігай, інтэрнэтам, даведачным матэрыялам. Праводзіліся спаборніцтвы між класамі: вучням ІX—XI класаў прапаноўвалася прадэманстраваць веды ў інтэлектуальнай гульні “У лабірынтах хіміі”, а вучні VII—VIII класаў паказалі кемлівасць у турніры “Юны хімік”.